Van Paddington tot Paris Hilton: Medelye stroom in vir koninginEleanor Tomlinson se kunswerk van die koningin en Paddington. (Foto: Eleanor Tomlinson Art/Instagram) Bekendes, politici en ŉ sekere bekende beertjie het almal hul medelye gedeel nadat Brittanje se langsdienende monarg, koningin Elizabeth II, Donderdagaand in die ouderdom van 96 oorlede is. Britse bekendes soos Helen Mirren, Mick Jagger, Elton John, Andrew Lloyd Weber, JK Rowling, Victoria Beckham en Daniel Craig was van die eerstes om hul medelye met die koninklike familie aanlyn te deel. John, wat in 1998 deur die koningin tot ridder geslaan is, het gesê hy is “baie hartseer” oor haar heengaan. “Sy was ’n inspirerende teenwoordigheid en het die land deur sommige van ons grootste en donkerste oomblikke gelei met grasie, ordentlikheid en opregte omgee-warmte. Koningin Elizabeth was ŉ groot deel van my lewe van kleins af tot vandag toe, en ek sal haar baie mis,” het hy op Instagram geskryf. Mirren, wat ŉ Oscar in 2006 vir haar vertolking van die koningin in die rolprent The Queen ontvang het, het gesê dat sy “trots is om ŉ Elizabethaan te wees”. “Ons treur oor ŉ vrou wat, met of sonder die kroon, die toonbeeld van adel was,” het die aktrise op sosiale media gedeel. Daniel Craig en koningin Elizabeth in 2012. (Foto: LOCOG/AFP) Craig, wat bekend is vir sy rol as James Bond-ster, het tien jaar terug in dié hoedanigheid ŉ spioen-parodie vir die Londense Olimpiese Spele saam met die koningin opgeneem. Hy het in ŉ hartroerende verklaring aan die PA-nuusagentskap gesê dat hy “na haar sal verlang”. “Ek, soos so baie, was diep hartseer oor die nuus vandag en my gedagtes is by die koninklike familie, diegene wat sy liefgehad het en almal wat haar liefgehad het.” Uit die buiteland het die voormalige Amerikaanse president Barack Obama en sy vrou, Michelle, gesê dat die koningin “baie” vir hulle beteken en het onthou hoe sy hulle “met ope arms en buitengewone vrygewigheid op die wêreldverhoog verwelkom het”. Michelle Obama ontmoet koningin Elizabeth in 2008. (Foto: John Stillwell/AFP) Michelle het ook ŉ spesiale band met die koningin gehad en het destyds opslae gemaak toe sy in 2008 tydens hul eerste ontmoeting protokol verbreek het deur die monarg te omhels. The Daily Mail het berig dat die koningin destyds egter heeltemal op haar gemak gelyk het en selfs die gebaar verwelkom het deur haar eie hand op Michelle se skouer te plaas Paris Hilton, die Amerikaanse glanspersoonlikheid, het ook die koningin tot die oorspronklike “girl boss” verklaar en selfs lede van die Karsdashian-familie het foto’s en boodskappe van die monarg met hul miljoene sosialemediavolgelinge gedeel. Een van die hartroerendste boodskappe was egter dié van ŉ geliefde fiktiewe karakter. Die Twitter-rekening vir die kinderboekkarakter Paddington Bear, wat tydens die koningin se platinum jubileum in ŉ gewilde kort video met die monarg ŉ marmeladetoebroodjie gedeel het, het die boodskap gedeel; “Dankie mevrou, vir alles.” Thank you Ma’am, for everything. — Paddington (@paddingtonbear) September 8, 2022 Lede van die koninklike familie het tans ook net amptelike boodskappe van medelye op hulle individuele platforms gedeel. Hul amptelike webblaaie, sowel as die webblad van prins Harry en sy vrou, Meghan Markle, se organisasie Archewell, is tans gesluit en vertoon swart skerms met huldeblykboodskappe aan die monarg. Bronne: AFP, Daily Mail.